《送寇元弼王文举》
宋代·贺铸

无端嵇氏叟，早结曹家偶。
不遂龙蛇藏，翻从牛马走。
东西只强颜，清镜照人顽。
攲枕知归路，开屏认旧山。
甘心折腰膂，为饱来西楚。
始验釜生鱼，还悲厕中鼠。
两君冰玉人，倾盖许相亲。
何意尘埃地，欻游云汉津。
佳时第行乐，不与华年约。
大白酒交酬，长笺诗间作。
俄报戍期秋，扁舟去莫留。
台乡淮水北，和氏玉坑头。
飘颻同李郭，到岸逢摇落。
俱是长年人，得忘弥日恶。
劳生不自知，会合复何时。
笼鸟槛猿思，烹鸡炊黍期。
此期谅难必，幸勿忘今日。
固有梦依依，可无书一一。
徐国壮山河，黄楼入望多。
後时三五夕，奈尔月明何。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。